**zbor şchiopătând**

*Ursu Marian Florentin*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Dacă m-ai căuta, aş şti

fiindcă dimineţile

şi-ar pierde culoarea colbului

iar ploaia ar deveni incandescentă

pe trotuare

Dacă m-ai chema, aş şti

fiindcă ecoul

nu ar mai avea curajul să–ţi

repete ţipătul oval

deasupra oraşului

Dacă m-ai părăsi, aş şti

deoarece nisipul ar căpăta

culoarea amintirilor

iar eu aş călca pe ocean fără grijă

crezând că e doar drumul

spre un alt cer

Dacă nu m-ai iubi, aş şti

pentru că aş cădea într-o prăpastie

imensă cât o uitare,

după care aş şchiopăta puţin

de tristeţe,

crezând că zbor către tine

cu o singură

aripă